ምርጥ ተስፋ የተጣለባት ተዋናይት በተሰኘው ዘርፍ፤ ከ”መባ” ፊልም አለም ካሳሁን ከ”ማካሽ” ሜላት አዲስ፣ ከ”እውነት ሀሰት” ብሩክታዊት ሽመልስ ታጭተው የነበረ ሲሆን የ”መባ”ዋ አለም ካሳሁን አሸንፊ ሆና ከሞዴልና ተዋናይት እፀህይወት አበበ እጅ ሽልማቷን ወስዳለች፡፡ አምና በዚህ ዘርፍ የ”ላምባዋ” ሊዲያ ሞገስ አሸናፊ እንደነበረች ይታወሳል፡፡ ምርጥ ተስፋ የተጣለበት የወንድ ተዋናይ ዘርፍ፤ በ”መንሱት” ማህደር ታሪኩ፣ በ”መባ” ሳምሶን በቀለ እና በ”የነገን አልወልድም” በሸገር ኤፍኤም የ”ለዛ” ፕሮግራም አዘጋጁ ብርሀኑ ድጋፌ ታጭተው የነበረ ሲሆን ብርሀኑ ድጋፌ አሸናፊ ሆኗል፡፡ ሽልማቱን ከተቀበለ በኋላ ባደረገው ንግግር፤ ”አንድ ዳይሬክተር ተዋናዩን ይፈጥረዋል አይፈጥረውም በሚል ከፕሮፌሰር ኃይሌ ገሪማ ጋር ስንከራከር፣ ሀይሌ ገሪማ ዳይሬክተሩ ተሰጥኦውን ያወጣዋል እንጂ አይፈጥረውም ብሎኝ ነበር፤ እኔን ግን ዳይሬክተሩ አብርሃም ገዛኸኝ ፈጥሮኛል” ሲል የፊልም ዳይሬክተሩን አወድሷል፡፡
